
ועדת העבודה, הרווחה והבריאות

16.10.2006

הכנסת השבע-עשרה






נוסח לא מתוקן

מושב שני
פרוטוקול מס' 73

מישיבת ועדת העבודה, הרווחה והבריאות

יום שני, כ"ד בתשרי התשס"ז (16.10.2006), בשעה 10:00

סדר היום: תקנות בריאות העם (מכשירים רפואיים מיוחדים) (תיקון), התשס"ו- 2006
נכחו:
חברי הוועדה:



משה שרוני - היו"ר

אריה אלדד

מוזמנים:




ד"ר אסנת לוקנבורג - מנהלת מינהל תרופות וטכנולוגיות, משרד הבריאות


נפתלי מידן - שירותי בריאות כללית



מירי זיו - מנכ"ל האגודה למלחמה בסרטן

ד"ר אלכס פישר - קופת חולים מאוחדת 

עו"ד רחל ניסהולץ גנות - ראש תחום מדיניות ציבורית, לשכה משפטית, ההסתדרות

הרפואית

מרדכי רבינוביץ - מנהל המחלקה למדיניות טכנולוגית רפואית, מכבי



ד"ר אהוד קוקיה - אגף רפואי, מכבי

ייעוץ משפטי:  ג'ודי וסרמן

מנהלת הוועדה: וילמה מאור
רשמת פרלמנטרית: מיטל בר שלום

תקנות בריאות העם (מכשירים רפואיים מיוחדים) (תיקון), התשס"ו- 2006

היו"ר משה שרוני:

שלום, אני פותח את ישיבת הוועדה. 

אוסנת לוקסנבורג:

בראשון לאוגוסט התקיים פה דיון בנושא של תיקון תקנות בריאות העם- מכשירים רפואיים מיוחדים והוועדה אישרה את הצעת התקנות שאנחנו הגשנו. הצעת התקנות נוגעת למכשירים רבים ושינויים בהם, כולל מכשירי CT, M.R.I, ומכשירים מאיצים לרדיותרפיה. היה גם סעיף שבו אנחנו ביקשנו תיקון לגבי מכשיר גמא קמרה. ביקשנו לבטל את הצורך  באישור המנהל לרכישה והפעלה של מכשירי גמא קמרה. בטעות המשרד שלנו לא העביר, כפי שהוא התחייב לבית המשפט בבג"ץ שהיה בשנת 1992, עותק מהתיקון המוצע לגבי הגמא קמרה לחברת Care, שהגישה את הבג"ץ. היינו אמורים להעביר אליהם עותק לפני הדיון בוועדה,כדי שיתאפשר להם לבוא בפני הוועדה הזאת ולהביע את עמדתם. כדי לעמוד במחויבות של נו לבג"ץ וכדי לתת לחברת Care את האפשרות לבוא ולטעון כפי שהחלטת בג"ץ מחייבת, אנחנו מבקשים את אישור הוועדה לאותו נוסח של התקנות, למעט התיקון המבוקש לגבי פרט 6, מכשירי הגמא קמרה, אותו אנחנו נגיש בעתיד בנפרד. אנחנו מתחייבים שנעביר את זה לחברת Care.

היו"ר משה שרוני:
אנחנו נעשה ישיבה מיוחדת בנושא תיקון סעיף 6.

אריה אלדד:

אני חושב שהם קודם צריכים להיות מוכנים. 

היו"ר משה שרוני:

בטח, אבל אסור למשוך את זה.

וילמה מאור:

נציג חברת Care עדיין לא הגיע, למרות שהוא היה אמור להגיע. 

ג'ודי וסרמן: 

מונח בפני הוועדה מכתב מה-11 לספטמבר 2006 של שר הבריאות ליו"ר הוועדה,  עם הסבר מפורט של הדברים שד"ר לוקסנבורג אמרה כרגע. הם נדונו ארוכות לאחר אישור התקנות בוועדה. התגלתה אז הטעות של משרד הבריאות, ולכן השר לא חתם על התקנות למרות שיש אישור ועדה. משרד הבריאות מבקש שהדיון בפרט 6, אותו פרט שנסב עליו הבג"ץ, יתקיים במועד מאוחר יותר. הם מבקשים דיון ואישור של הוועדה במידת האפשר לכל הדברים הנוספים שנידונו כבר. מונח בפני אדוני ובפני חברי הכנסת האחרים המכתב של משרד הבריאות. מה שמונח על שולחן הוועדה עכשיו, אלה אותן תקנות שנידונו בישיבה הקודמת. הוועדה שמעה הסברים מפי פרופסורים רבים לגבי כל אחד ואחד מהפרים, ואפשר בהחלט להתקדם.

מירי זיו:

אני מצטרפת לבקשה לאשר היום את שאר הדברים, משום שיש מצוקה מאוד רצינית בעקבות העובדה שאחד ממכשירי הרדיותרפיה מושבת, וגם כך יש מצוקה של חולים. מדובר בדחייה שעלולה לעלות להם בחיים. 

היו"ר משה שרוני:
אני מקווה שאף אחד לא יתנגד לזה.

נפתלי מידן:

אני תומך במה שמירי אמרה. זה לא רק מכשירי המאיצים, אלא גם מכשירי הct, ובמכשירים נוספים. אני רוצה להזכיר, כי 5 שנים הנושאים לא טופלו והמצוקה מאוד קשה בשטח. 

רחל ניסהולץ גנות:


רציתי לציין, כי גם אנחנו תומכים באישור. 

היו"ר משה שרוני:
אני בטוח שההסתדרות הרפואית תומכת. האם מישהו מתנגד? כל המכשור אושר, ובנושא סעיף 6 נעשה ישיבה מיוחדת ונגמור את כל זה בהוראת הבג"ץ. אנחנו לא מעל החוק, אנחנו רוצים שהחוק יתמלא כתבות וכלשונו במדינת ישראל. תודה רבה, הישיבה נעולה.

הישיבה ננעלה בשעה 10:30

